Waarom bootlisensies? | News24
WAARHEEN gaan die geld wat deur boot-eienaars betaal moet word vir die voorreg om hul bote te water te laat en natuurlike waterbronne vir ontspanning te gebruik? Is sulke verpligte blasting verdedigbaar?
Norman Dyer, voorsitter van die Kromme Gemeenskaplike Rivier komitee (KJRC), verduidelik:
Die KJRC verteenwoordig die Huiseienaarsassosiasie en Deeltitelhouers langs die Krommerivier, en beheer sedert 2016 namens Kouga Munisipaliteit alle boot-aktiwiteite, wetstoepassing en fondse uit die verkoop van boot-permitte. Hulle aanstelling berus op NPO-registrasie en ’n getekende ooreenkoms-memo met die munisipaliteit.
Sedert sy aanstelling as wetstoepasser ongeveer ’n jaar gelede, maak Nickolaas Windvogel rivier-gebruikers bewus van veiligheid en ordonnasies. John Scott staan hom tydens spitstye by. Hulle aktiwiteite staan onder beheer van die KJRC en veral Naas Marais van die Krommerivier se hengelklub. Hy het ook toesig oor die onderhoud van die organisasie se twee bote.
Die permitte wat uitgereik word, bevat rivier-ordonnansies en ’n kaart wat die posisie van boeie aandui en verduidelik. Dié informasie word ook voor elke vakansieseisoen in die plaaslike media bekendgestel. Ander kommunikasiemetodes word gedurig nagevors.
Die KJRC koop boeie en kennisgewingborde aan wat die veiligheid van die rivier vir die publiek verseker. Hulle benadruk dat dit slegs hulpmiddels is en dat veilige vaart die verantwoordelikheid van die boot se gesagvoerder is.
Waterveiligheid word verseker deur chemiese toetsing en voortdurende mo--nitering van moontlike besoedeling.
Belanghebbendes dra finansieel en andersins by om goedgekeurde bagger-aktiwiteite uit te voer om die veiligheid van die rivier as ontspanplek te verseker.
Hierdie aktiwiteite vereis toewyding en finansies. Boot-lisensies is daarop gemik om die publiek daarvan te bewus te maak dat ontspanning ook verantwoordelikhede meebring.